Gen yon sèl limanite pou tout krityen vivan, menm si gen anpil kilti. Se pou n ouvè sèvo nou, kè nou ak nanm nou pou tout bon bagay ki gen dan lemonn antre. M kwè tou se pou nou esplwate tout zouti refleksyon nasyon nou an, brase kilti a, jwi li libelibè. Se yon min lò gratis ticheri. Se pou nou pran libète moun nou, di sa nou ye, sa nou pa vle ye, apresye tout valè peyi nou an, denonse tout sa k pabon ladan l tou. Tout kilti gen bon ak vye bagay. Konsa, m ap di yon lòt ochan pou yon lòt gwo Ayisyen lan lang nou tout pale a. Chak ''ling sonnen'' (ver en créole) gen uit (8) silab, chak pati gen uit (8) ling. Mwen rele li « powèm kreyòl kwaze leuit ».
Mwen di ochan pou Manigat,
Li se yon bèl lanp bven banda
K ap liminen tout wout listwa
Pou l chache zogrann lesavwa.
Li aprann nou pou n pa engra.
Pou n konprann devwa n jodi a,
Fò n byen peze gwo papa kwa
Zansèt yo te pran ak lespwa.
Mwen di ochan pou Manigat.
Li bourike tankou Zaka
Pou l jwenn pou kisa nou chita
Lan yon ti peyi ki delala,
Kote y ap karese listwa
Tankou yon manman arona.
Yo pa konnen l; men l bay lajwa.
Li fè yo sou tankou tafia.
Nou tout pa bezwen marasa
Pou nou danse, trese bèl pa
Lan bèl bal patriyotik la.
Manigat se bon zannanna
Pou fè bon ji, pou fè n ri gra,
Fè n konta, fè n di « olala ! ».
Li pa pengwen k ap bay traka.
Se pou n renmen l san rechinya,
Sa k pa konprann mistè pouvwa,
Sa k konnen sekrè kandida.
Tou sa yo tout kwè se fatra
Devan travay gason sila.
Fòn aprann apresye nèg swa.
Li te, li se, l ap toujou yon gwo pwa.
Li se yon loray, yon gwo vwa.
Lè l pale, li fè yon fraka
Ki souke tout bèl branch memwa.
Listwa se yon bèl gwo pyebwa.
Li monte l pado, pou ba l glwa.
Tout moun kriye byen fò : Eksplwa !
Oooo... lanp k ap tenyen fè m gaga !
Mesye Rose Nesmy Saint-Louis se yon ekonomis pratikan, pansè pragmatik, powèt ak ekriven. Li ekri yon liv an franse ki rele « Le vertige haïtien - Réflexions sur un pays en crise permanente », yon gwo etid sou kriz leta ak kriz kwasans ekonomik an Ayiti.
Rose Nesmy Saint-Louis - Cette adresse e-mail est protégée contre les robots spammeurs. Vous devez activer le JavaScript pour la visualiser.	Copyright (c) rdnphaiti.org 2015. All rights reserved. Tous droits réservés. rdnphaiti.org - R.D.N.P. Haïti - KAY PÈP LA! rdnphaiti.org